થોડા દિવસ પછી એક સાંજે હું ને પ્રિયા બહાર વરંડામાં હિંચકે બેઠાં. મારી મુંઝવણો એ સમજશે એમ માનીને મેં કહ્યું કે માઈક સારો છોકરો જણાય છે અને ભણવામાં ઘણો હોંશિયાર છે તે ખરું પણ તે, તેનુ કુટુંબ અને તેનો સમાજ બધુ આપણાથી અજાણ્યુ આપણે એને સ્વીકારીએ પણ એ આપણને કાયમ માટે સ્વીકારશે તેની ખાત્રી શું? તેનો જવાબ હતો કે ડેઈટિંગ દરમ્યાન અમારો પ્રેમ અને વિશ્વાસ દૃઢ થશે તો જ અમે પરણીશુ નહીતર નહી. અને તેના કુટુંબમાં કોઈને મારો વાંધો નથી અને હોય તો પણ એ માઈકે સંભાળવાનું છે. રહી સમાજની વાત તો મમ્મી, મારો અને માઈક નો સમાજ એક જ છે. તમારો સમાજ જે ઈન્ડીયામાં છે તેને તો અમે ઓળખતાં પણ નથી અને જે અહીં છે તેના બાળકો અમને સમજી શકે માબાપ નહી. આમ તે દિવસે મને ભાન થયુ કે મારો અને મારા સંતાનોનો સમાજ અલગ પડી ગયો છે.